In nomine sanctæ et individuæ Trinitatis, Karolus divina propitiante clementia rex. Si locis sacris et divinis cultibus mancipatis, aut injuste abstracta redintegrando, aut juste collata regis liberalitate ampliando opem nostræ celsitudinis accomodamus, hoc ad utriusque vitæ felicitatem facilius obtinendam nobis profuturum non dubitamus. Quamobrem, noverit omnium sanctæ Dei Ecclesiæ fidelium et nostrorum præsentium scilicet et futurorum generalis unanimitas, quoniam adiens præsentiam nostræ serenitatis Richardus comes illustris et marchio, adhibito secum Wallone venerabili Æduensis ecclesiæ episcopo, retulit nobis qualiter antecessor ipsius episcopi castrum quod est situm in latere Æduæ civitatis, in quo mater ecclesia in honore sancti Nazarii habetur sacrata, per præceptum regium adeptus fuerat, et præsens pontifex hactenus libero est potitus arbitrio, et ob hanc causam quo liberius eum in restitutione illius ad custodiam sanctæ ecclesiæ invigilare delectet, precatus est ut illud eidem suæque ecclesiæ præcepto nostræ auctoritatis largiendo confirmaremus. Adiens insuper ut monetam ejusdem urbis dudum ab eadem ecclesia, pravitate quorumdam comitum indebite alienatam, nostra innovatione ei redintegraremus. Cujus rationabilem petitionem prospicientes, ob amorem Dei et reverentiam beati Nazarii atque ad deprecationem prænominati proceris, hoc nostræ confirmationis præcepto jamdictum castrum cum omni sua integritate ecclesiæ beati Nazarii et jamdicto præsuli ac successoribus suis, absque ulla judiciariæ potestatis inquietudine, nostris futurisque temporibus habendum, regendum ac possidendum renovamus, delegamus et confirmamus. Similiter et pro remedio domini et avi nostri animæ, Karoli piissimi augusti, et genitoris nostri Hludovici serenissimi regis necnon pro absolutione nostrorum peccaminum et pro stabilitate regni nostri, monetam quam in præfata urbe comitalis potestas dominabatur per consensum et deprecationem supra memorati comitis sæpedicto martyri et suæ ecclesiæ restituendo restauramus, immo et largiendo confirmamus et inviolabiliter indulgemus, ea videlicet conditione ut præsens futurique ipsius ecclesiæ episcopi eam præfatam castri regendi confirmationem, quam et subjectam nostræ cessionis largitionem, immo et regiæ munificentiæ innovationem ecclesiastico jure, nemine inquietante, possideant et canonico indispensando fruantur arbitrio: pro integra quoque nostræ tuitionis firmitate, nostra devotione eidem ecclesiæ conferenda omnia præcepta a suprascripto avo nostro divæ recordationis augusto, et deinceps stabilita, hanc nostri decreti roborationem superaddentes confirmamus, et ut a nemine in præsenti aut in futuro cujusquam inquietari præsumantur temeritate, modis omnibus prohibemus. Ut autem hujus nostræ confirmationis, renovationis et largitionis cessio tuitiorem in Dei nomine obtineat firmitatis plenitudinem, manu propria eam firmantes annuli nostri impressione subterjussimus insigniri. Signum Karoli gloriosissimi regis. Heriveus notarius ad vicem Anskirici episcopi recognovit. Data pridie kalendas julii, indictione III, anno VII, regnante et redeintegrante Karolo gloriosissimo rege. Actum apud Vermeriam, in Dei nomine feliciter. Amen.